Diari Oficial de la Generalitat Valenciana


Sumari del DOGV 2680, del 02-02-1996 (1996/837385)

ORDRE de 30 de desembre de 1995, de la Conselleria de Cultura, Educació i Ciència, per la qual es convoquen ajudes per a la formació contínua de professors i formadors de llengües estrangeres d'acord amb l'Acció B del Programa Lingua (capítol 3 del Programa Sòcrates).
----------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/12/30/(2)/dof/vci/html**

### Dades del document

Número de DOGV
:   2680

Data del DOGV
:   02-02-1996

Secció del DOGV
:   DISPOSICIONS GENERALS

Número del document
:   1996/837385


Data del document
:   30-12-1995

Organisme emissor
:   Conselleria de Cultura, Educació i Ciència

Tipus de document
:   Ordre

Correcció d'errades

ORDRE de 30 de desembre de 1995, de la Conselleria de Cultura, Educació i Ciència, per la qual es convoquen ajudes per a la formació contínua de professors i formadors de llengües estrangeres d'acord amb l'Acció B del Programa Lingua (capítol 3 del Programa Sòcrates).   
El Programa Sòcrates va ser adoptat el 14 de març de 1995 pel Consell de Ministres de la Unió Europea com a programa d'acció per a la cooperació entre els estats en el camp de l'educació.  
En el marc d'aquest programa i en el seu capítol 3, hi ha el Programa Lingua, que té com a objectius principals promoure el coneixement de llengües dels diversos estats membres i contribuir a la millora quantitativa de l'ensenyament i l'aprenentatge de llengües de la Unió Europea.  
De les cinc accions que comprén el Programa Lingua, l'Acció B (anteriorment Acció I a) preveu les mesures destinades a promoure la formació contínua de professors i formadors de llengües estrangeres.  
Per tot això, i d'acord amb l'Ordre de 16 de novembre de 1995, per la qual s'estableixen les normes generals i de procediment a què s'han d'atenir les convocatòries específiques d'ajudes per a la formació contínua de professors i formadors de llengües estrangeres, d'acord amb l'Acció B del Programa Lingua (capítol 3 del Programa Sòcrates) (Butlletí Oficial de l'Estat d'1 de desembre de 1995) i fent ús de les atribucions conferides per l'article 35 de la Llei de Govern Valencià,  
ORDENE  
Primer. Objecte de la convocatòria  
1. Es convoquen ajudes (denominades de formació contínua), d'acord amb l'Acció B, del Programa Lingua, destinades a mestres, professors i formadors de llengües estrangeres, per tal de donar-los l'oportunitat de participar en activitats de formació contínua en altres estats membres de la Unió Europea.  
2. Per al desenvolupament de l'Acció B, tenint en compte el nombre de professors, es destinaran 85.410 ecus per a la Comunitat Valenciana.  
3. Les ajudes de fins a un màxim de 1.500 ecus per beneficiari, s'assignaran per a contribuir a les despeses d'ensenyament, viatge i estada ocasionats per l'assistència a l'activitat de formació. La quantia de les ajudes serà fixada individualment, tenint en compte l'activitat de formació, la durada, les despeses d'ensenyament i inscripció, així com el lloc on es farà, sense que puga superar les quantitats següents:  
- activitats de dues setmanes 1.100 ecus  
- activitats de tres setmanes 1.300 ecus  
- activitats de quatre o més setmanes 1.500 ecus  
4. Tindran prioritat:  
a) Els sol·licitants amb una activitat de formació que complisca una de les condicions següents:  
- Contribuir a la diversificació de l'oferta de llengües estrangeres, així com a l'ensenyament de les llengües menys usades i ensenyades del programa Lingua. A aquests efectes, es consideraran com a tals totes les llengües esmentades en el punt 5 de l'apartat primer, llevat de l'anglés i el francés.  
- Estar directament relacionada amb l'ús de noves tecnologies o de l'educació a distància.  
- Estar dirigida a l'ensenyament de persones desfavorides i que tinguen necessitat d'un suport especial per a l'aprenentatge de les llengües estrangeres.  
b) Els sol·licitants que estan participant durant el curs 1995/96 en un programa de cooperació europea (PCE) en el marc de l'Acció A (anteriorment Acció I b) del Programa Lingua.  
c) Els sol·licitants que hagen participat anteriorment en un intercanvi en el marc de l'Acció IV del programa Lingua.  
d) Els mestres que imparteixen idioma en el segon cicle de l'Ensenyament Primari durant el curs 1995/96.  
e) Els sol·licitants que no hagen gaudit d'una beca del Programa Lingua, Acció I, anteriorment.  
5. Les llengües que abraça el Programa als efectes de sol·licitud d'aquestes ajudes són: alemany, francés, danés, finlandés, grec modern, islandés, neerlandés, anglés, irlandés (gaèlic), italià, luxemburgués, noruec, portugués i suec, ensenyades com a llengües estrangeres.  
Segon. Requisits  
1. Podran sol·licitar aquestes ajudes:  
1.1 Els mestres, professors de secundària i de les escoles oficials d'idiomes de centres docents públics o privats d'acord amb la normativa vigent i que, en formular la seua sol·licitud, complisquen una de les condicions següents:  
a) Que tinguen com a activitat regular l'ensenyament d'una de les llengües del Programa Lingua esmentades en el punt 5 de l'apartat primer.  
b) Que estiguen en situació d'excedència i hagen d'incorporar-se al seu lloc de treball en el curs 1996/97. Aquesta circumstància haurà de ser acreditada convenientment.  
c) Que formen part de programes de reciclatge en l'exercici d'una llengua estrangera, justificats com cal per l'administració educativa corresponent.  
d) Que impartisquen un nivell, àrea o assignatura en llengua estrangera per a la qual sol·liciten l'activitat de formació, sempre que aquesta no siga la seua llengua materna.  
e) Que estiguen destinats en els serveis tècnics de suport a l'ensenyament i perfeccionament de llengües estrangeres.  
1.2 Els inspectors d'educació i assessors de formació en centres de professors o institucions similars de les administracions educatives competents, que tinguen relació directa amb l'ensenyament de llengües estrangeres.  
2. Els sol·licitants hauran de complir obligatòriament les condicions següents:  
a) No haver gaudit d'una ajuda de l'Acció I a del Programa Lingua en les dues convocatòries anteriors.  
b) Tenir tres anys d'experiència, com a mínim, en l'ensenyament de llengües estrangeres, llevat del cas dels mestres i professors esmentats en els punts 1.1.c i 1.1.d de l'apartat segon, que hauran d'acreditar tres anys com a mínim de docència en centres docents públics o privats d'acord amb la normativa vigent.  
c) Per als mestres i professors esmentats en el punt 1.1.a de l'apartat segon, impartir actualment la llengua per a la qual se sol·licita l'activitat de formació.  
3. Les condicions que haurà de complir l'activitat per a la qual se sol·licita l'ajuda seran les següents:  
a) Tenir com a finalitat principal el perfeccionament de l'activitat docent i formativa del sol·licitant.  
b) Tenir una durada mínima de 2 setmanes i 40 hores lectives.  
Tercer. Sol·licituds  
1. Els professors que tinguen les esmentades condicions hauran de formular les seues sol·licituds mitjançant una instància, segons el model que figura en l'annex I d'aquesta ordre, a la qual hauran d'adjuntar la documentació que figura a continuació:  
1.1 Per als mestres i professors destinats en centres docents públics:  
a) Certificat de serveis específic per a l'Acció I del Programa Lingua, fet per la direcció territorial corresponent, segons el model que figura en l'annex IV.  
b) Certificat expedit pel director del centre de destinació en què es faça constar l'idioma que ha impartit el sol·licitant durant els dos últims cursos (1993/94 i 1994/95), o si no és possible, dels dos cursos en què haja impartit l'idioma, així com l'idioma que imparteix durant el curs 1995/96, especificant-hi els nivells i el nombre d'hores impartides cada setmana. En cas que durant els cursos anteriors els centres de destinació siguen diferents a l'actual, són necessaris els respectius certificats dels directors dels esmentats centres, fent-hi constar el que especifica aquest apartat.  
1.2 Per als professors destinats en centres docents privats, certificat dels serveis prestats, expedit pel director de l'actual centre de treball i amb el visat de la inspecció tècnica corresponent, en el qual es faça constar nivell educatiu, àrea impartida i nombre d'hores a la setmana. En cas que anys anteriors el concursant haja prestat serveis en centres diferents a l'actual, haurà d'adjuntar els certificats respectius que acrediten allò expressat abans.  
1.3 Acreditació dels mèrits acadèmics i professionals relacionats amb l'idioma que considere convenient al·legar. Aquests seran justificats mitjançant els documents que s'especifiquen en els annexos II i III d'aquesta ordre.  
 1.4. Relació numerada, datada i firmada, de la documentació presentada, seguint l'ordre que apareix en els barems establits en els annexos II i III d'aquesta ordre.  
2. No seran tinguts en compte ni, per consegüent, valorats els mèrits al·legats i no justificats degudament, ni els que es justifiquen fora del termini al qual es refereix l'apartat cinqué de la present convocatòria.  
Quart. Presentació de sol·licituds  
1. Les sol·licituds s'hauran d'adreçar a la Direcció General d'Ordenació i Innovació Educativa i Política Lingüística de la Conselleria de Cultura, Educació i Ciència.  
2. La presentació de sol·licituds podrà realitzar-se en qualsevol de les dependències previstes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú. En cas que els sol·licitants opten per presentar la seua sol·licitud en una oficina de correus, ho faran en sobre obert perquè la instància siga datada i segellada pel funcionari de correus abans de ser certificada.   
   
Cinqué. Termini de presentació  
Les sol·licituds individuals i els documents a què es fa referència en el punt 1 de l'apartat tercer d'aquesta ordre hauran de ser presentats fins al dia 20 de febrer de 1996, inclòs aquest.   
Sisé. Selecció  
1. La selecció del professorat serà realitzada, després de la valoració dels mèrits dels aspirants d'acord amb els criteris que figuren en els apartats primer, segon i tercer i els barems que figuren en els annexos II i III d'aquesta convocatòria, per una comissió integrada pels següents membres:   
· President:  
 - El director general d'Ordenació i Innovació Educativa i Política Lingüística o la persona en qui delegue.   
· Vocals:  
 - El cap del Servei de Formació del Professorat o la persona en qui delegue.   
 - El cap del Servei de Programes d'Innovació i Suport Escolar o la persona en qui delegue.   
· Secretari:  
 - Un funcionari de la Direcció General d'Ordenació i Innovació Educativa i Política Lingüística, amb veu, però sense vot.   
2. La Comissió seleccionadora podrà disposar la constitució de subcomissions tècniques especialitzades només a l'efecte de col·laborar en la valoració dels mèrits dels candidats.   
Seté. Resolució de la convocatòria  
1. Dins dels tres mesos següents a l'acabament del termini de recepció de sol·licituds, la Direcció General d'Ordenació i Innovació Educativa i Política Lingüística farà pública en els taulers d'anuncis de la Conselleria de Cultura, Educació i Ciència i de les direccions territorials una relació provisional amb la resolució de la convocatòria, en la qual es farà constar:   
a) Relació de sol·licituds seleccionades, puntuacions obtingudes, i quantia assignada a cadascuna.  
b) Relació de sol·licituds suplents per ordre de puntuació i puntuacions obtingudes en cada cas.   
c) Relació de sol·licituds excloses, amb especificació de la causa.  
2. Els candidats podran presentar reclamacions davant la Direcció General d'Ordenació i Innovació Educativa i Política Lingüística durant el termini de 10 dies hàbils, comptats a partir de la data en la qual s'haguem publicat les indicades relacions.  
3. Transcorregut aquest termini, una vegada estudiades i, si escau, ateses aquestes reclamacions, la Direcció General d'Ordenació i Innovació Educativa i Política Lingüística, per delegació del conseller de Cultura, Educació i Ciència dictarà i farà publica en el Diari Oficial de la Generalitat Valenciana la resolució definitiva de concessió de ajudes, en la qual s'inclourà una relació nominativa dels beneficiaris, expressant la quantia de l'ajuda concedida en cada cas, així com una relació nominativa de les sol·licituds suplents per ordre de puntuació i les sol·licituds excloses amb especificació de la causa.  
   
Vuité. Acceptacions i renúncies  
En els 20 dies naturals següents a la publicació en el Diari Oficial de la Generalitat Valenciana de la relació provisional a la qual es fa menció en el punt 1 de l'apartat seté d'aquesta ordre, les persones seleccionades hauran de trametre a la Direcció General d'Ordenació i Innovació Educativa i Política Lingüística la seua acceptació o renúncia, fent constar qualsevol canvi, si n'hi haguera, en les dades del participant o de l'activitat sol·licitada.   
En cas que no es reba cap notificació per part de l'interessat en el termini assenyalat, s'entendrà que renuncia a l'ajuda.   
   
Nové. Retirada de documentació  
Una vegada publicada la resolució definitiva i finalitzats els terminis per a la interposició de recursos, els documents presentats pels concursants podran retirar-se de la Direcció General d'Ordenació i Innovació Educativa i Política Lingüística fins al dia 30 d'octubre de 1996, directament pels interessats o per una persona autoritzada. També podran sol·licitar la seua devolució per correu.  
Deu. Justificació i percepció de l'ajuda  
1. El pagament efectiu de la totalitat de l'ajuda es farà a l'interessat una volta realitzada l'activitat. Per a això, l'interessat haurà de trametre els següents documents a la Direcció General d'Ordenació i Innovació Educativa i Política Lingüística dins dels 20 dies naturals següents a l'acabament de l'activitat:  
a) Informe crític sobre l'activitat realitzada, segons el qüestionari que es publicarà en la resolució definitiva.   
b) Fotocòpia compulsada del certificat d'assistència al curs en el qual s'especifiquen les dates de realització i el nombre d'hores lectives.   
c) Fotocòpia compulsada de la factura o document que justifique la inscripció en el curs, en el qual s'especifique l'import de la despesa realitzada.   
d) Declaració de l'interessat en què manifeste si és o no beneficiari d'una altra ajuda o beca procedent de qualssevol administracions o ens públics o privats, nacionals o internacionals, amb especificació, si escau, de la seua quantia i finalitat.   
2. Qualsevol alteració de les condicions tingudes en compte per a la concessió d'ajudes i, en tot cas, l'obtenció concurrent de subvencions o ajudes atorgades per altres administracions o ens públics o privats, nacionals o internacionals, podran donar lloc a la modificació de les resolucions de concessió.   
3. Els beneficiaris d'ajuda estan obligats a facilitar tanta informació com els siga requerida per l'organisme competent, i quedaran sotmesos a les actuacions de control financer que corresponga i a les de comprovació que puga efectuar la Conselleria de Cultura, Educació i Ciència.   
Onze  
Contra aquesta ordre, que esgota la via administrativa, s'hi podrà interposar un recurs contenciós administratiu davant el Tribunal Superior de Justícia de la Comunitat Valenciana en el termini de dos mesos des de la publicació, prèvia comunicació a aquest òrgan, d'acord amb el que estableix l'article 58 de la Llei Reguladora de la Jurisdicció Contenciosa Administrativa.  
   
DISPOSICIó FINAL  
S'autoritza la Direcció General d'Ordenació i Innovació Educativa i Política Lingüística a ad optar les mesures que siguen necessàries per al compliment i desenvolupament d'aquesta ordre i resoldre totes les incidències que es plantegen en la interpretació i l'execució.  
València, 30 de desembre de 1995  
El conseller de Cultura, Educació i Ciència  
FERNANDO VILLALONGA CAMPOS


Còpia Permalink ELI